b'\n_START_ARTICLE_\nHaris Poteris ir Azkabano kalinys\n_START_SECTION_\nSiu\xc5\xbeetas\n_START_PARAGRAPH_\nBurtinink\xc5\xb3 pasaulyje pasirodo gandai apie i\xc5\xa1 Azkabano kal\xc4\x97jimo pab\xc4\x97gus\xc4\xaf kalin\xc4\xaf Sirij\xc5\xb3 Blek\xc4\x85. Pasak Magijos ministro, Blekas\xc2\xa0\xe2\x80\x93 itin pavojingas, nes kadaise buvo de\xc5\xa1inioji Valdovo Voldemorto ranka. Taip pat visa magijos visuomen\xc4\x97 galvoja, kad Blekas yra pasiry\xc5\xbe\xc4\x99s nu\xc5\xbeudyti Har\xc4\xaf Poter\xc4\xaf, ta\xc4\x8diau kaip v\xc4\x97liau paai\xc5\xa1k\xc4\x97ja, Blekas ne tik, kad nenori pakenkti Hariui, ta\xc4\x8diau yra pasiry\xc5\xbe\xc4\x99s jam pad\xc4\x97ti._NEWLINE_Saugumo sumetimais visus mokslo metus Hogvartse yra paliktas b\xc5\xabrys Azkabano sargybini\xc5\xb3\xc2\xa0\xe2\x80\x93 psich\xc5\xb3. Taip pat akylai yra pri\xc5\xbei\xc5\xabrimas ir Haris. Jam netgi neleid\xc5\xbeiama lankytis burtinink\xc5\xb3 miestelyje\xc2\xa0\xe2\x80\x93 Kiauliasodyje. Ta\xc4\x8diau Haris vis tik sugeba i\xc5\xa1tr\xc5\xabkti ir apsilank\xc4\x99s Kiauliasodyje nugirsta ministro ir keli\xc5\xb3 mokytoj\xc5\xb3 pokalb\xc4\xaf apie Blek\xc4\x85 ir su\xc5\xbeino, jog Blekas kadais buvo geriausias jo t\xc4\x97\xc4\x8dio draugas, d\xc4\x97l kurio kalt\xc4\x97s mir\xc4\x97 jo t\xc4\x97vai. Haris nori sumed\xc5\xbeioti Blek\xc4\x85, ta\xc4\x8diau nuo \xc5\xa1ios minties j\xc4\xaf atkalba profesorius Lubinas, naujasis Apsigynimo nuo juodosios magijos mokytojas._NEWLINE_K\xc5\xabrinio pabaigoje atskleid\xc5\xbeiama nema\xc5\xbeai paslap\xc4\x8di\xc5\xb3 apie kai kuriuos veik\xc4\x97jus, nes Ron\xc4\xaf \xc4\xaf \xe2\x80\x9e\xc5\xbdviegian\xc4\x8di\xc4\x85 b\xc5\xabd\xc4\x85\xe2\x80\x9c \xc4\xafsitempia didelis juodas \xc5\xa1uo, kuris i\xc5\xa1 ties\xc5\xb3 yra Sirijus Blekas. Haris su Hermiona seka Roniui ir Sirijui \xc4\xafkandin. Galiausiai paai\xc5\xa1k\xc4\x97ja, kad Blekas nori nu\xc5\xbeudyti ne Har\xc4\xaf, o Ronio \xc5\xbeiurk\xc4\x99 Susn\xc4\x85. Draugai u\xc5\xbe tai palaiko j\xc4\xaf pami\xc5\xa1\xc4\x97liu, ta\xc4\x8diau v\xc4\x97liau pasirodo Lubinas, kuris tvirtina t\xc4\x85 pat\xc4\xaf ir netgi ima bi\xc4\x8diuliuotis su Bleku. Draugai pasimet\xc4\x99. Jie nenori tik\xc4\x97ti Lubinu, kuris, kaip \xc4\xafsp\xc4\x97jo Hermiona, yra vilkolakis. Pad\xc4\x97t\xc4\xaf dar labiau \xc4\xafkaitina pasirod\xc4\x99s Sneipas. Jis ima ir suri\xc5\xa1a Lubin\xc4\x85 bei Blek\xc4\x85. Ta\xc4\x8diau tuomet visi trys draugai nuginkluoja ir stipriai pritrenkia Sneip\xc4\x85 (ka\xc5\xbekod\xc4\x97l jie staiga \xc4\x97m\xc4\x97 ir patik\xc4\x97jo Bleku). Tuomet Lubinui su Bleku leid\xc5\xbeiama paimti Ronio \xc5\xbeiurk\xc4\x99. \xc4\xaevyksta keistas dalykas\xc2\xa0\xe2\x80\x93 \xc5\xbeiurk\xc4\x97 virsta ma\xc5\xbeu ir nuskurusiu \xc5\xbemogumi\xc2\xa0\xe2\x80\x93 Piteriu Trumpuliu. Pasirodo, kad tiek Sirijus Blekas, tiek ir Trumpulis yra animagai (animagu buvo ir Hario t\xc4\x97tis D\xc5\xbeeimsas). Trys i\xc5\xa1 ketveriuk\xc4\x97s susirenka vienoje vietoje, ta\xc4\x8diau aplinkyb\xc4\x97s ne visai malonios, kadangi paai\xc5\xa1k\xc4\x97ja, jog ne Blekas, o Trumpulis i\xc5\xa1dav\xc4\x97 Hario t\xc4\x97vus. Lubinas su Bleku nori nu\xc5\xbeudyti Trumpul\xc4\xaf, ta\xc4\x8diau Haris juos sustabdo\xe2\x80\xa6_NEWLINE_Visi laimingi \xc5\xbeengia atgal \xc4\xaf Hogvarts\xc4\x85. Haris jau svajoja, kad gyvens su Bleku, nes \xc5\xa1is\xc2\xa0\xe2\x80\x93 jo krik\xc5\xa1tat\xc4\x97vis. Ta\xc4\x8diau visk\xc4\x85 su\xc5\xbelugdo pilnatis. Remas Lubinas virsta vilkolakiu. Tuo pasinaudoj\xc4\x99s, Trumpulis pab\xc4\x97ga, pasivert\xc4\x99s \xc5\xbeiurke. Sirij\xc5\xb3 apsupa b\xc5\xabrys psich\xc5\xb3, ta\xc4\x8diau paskutin\xc4\x99 sekund\xc4\x99 juos ka\xc5\xbekas nuveja ir visi i\xc5\xa1sigelbsti. Sirijus i\xc5\xa1 karto u\xc5\xbedaromas ir jo laukia egzekucija. Haris su Hermiona puola jo gelb\xc4\x97ti. Hermiona i\xc5\xa1duoda savo paslapt\xc4\xaf-profesor\xc4\x97 Makgonagal leido jai visus metus naudotis Laiko atsuktuvu, kad gal\xc4\x97t\xc5\xb3 sp\xc4\x97ti \xc4\xaf visas pamokas._NEWLINE_Laikas darsyk atsukamas ir Haris gr\xc4\xaf\xc5\xbeta keliomis valandomis atgal. Pakeliui Haris su Hermiona i\xc5\xa1gelbsti dar ir myriop nuteist\xc4\x85 hipogrif\xc4\x85 Kietasprand\xc4\xaf. Su juo jie nuskrenda iki ketvirto auk\xc5\xa1to lango, kur kalinamas Sirijus ir j\xc4\xaf taip pat i\xc5\xa1gelbsti. Sirijus pab\xc4\x97ga, o draugai pasileid\xc5\xbeia atgal \xc4\xaf ligonin\xc4\x99\xe2\x80\xa6'